
A. Introducere

Obiectivele părinţilor fondatori ai Comunităţii Europene au fost de a asigura respectarea egalităţii în drepturi a statelor fondatoare şi respectarea diversităţii culturale, în aceasta fiind inclusă şi diversitatea lingvistică; din această cauză principiul egalităţii limbilor a fost de la început introdus în tratatele fondatoare ale Comunităţilor Europene, ceea ce face ca Uniunea Europeană să se distingă de celelalte organizaţii internaţionale.

Principiul multilingvismului, aşa cum este pus în practică în cadrul Uniunii Europene, constă în punerea la dispoziţia cetăţenilor, a administraţiilor naţionale, a agenţilor economici şi a instanţelor din statele membre, a textelor oficiale, creatoare de drept sau nu, în limba oficială a statului căruia îi aparţin şi garantarea accesului acestora la instituţiile Uniunii, tot în aceeaşi limbă. În acest fel, toate statele membre şi toţi cetăţenii acestora au posibilitatea de a comunica cu instituţiile Uniunii Europene.

Constituirea Uniunii Europene şi lărgirea ei, care a avut loc în mod succesiv pe parcursul anilor, au ridicat numeroase probleme, printre care şi unele de natură lingvistică: dintre cele peste 40 de limbi autohtone de uz curent din cadrul Uniunii, doar 20 sunt limbi oficiale; limbile minoritare/regionale sunt vorbite în mai mult de 100 de comunităţi, de peste 40 de milioane de vorbitori. Dintre cei 370 de milioane de cetăţeni ai Uniunii Europene, aproape 50 de milioane vorbesc altă limbă decât cea oficială a statului comunitar în care locuiesc; majoritatea cetăţenilor din comunităţile lingvistice mai puţin numeroase ale Uniunii Europene sunt bilingvi, ceea ce le dă posibilitatea să contribuie la dezvoltarea propriilor culturi şi, în acelaşi timp, să se integreze în circuitul valorilor universale; aderarea, în primă fază, a şase noi ţări a adus în Uniunea Europeană alte limbi oficiale, folosite de aproximativ 40 de comunităţi minoritare, cu 2-3 milioane de vorbitori. În acest mozaic lingvistic au apărut concepte cum ar fi „lesser user languages”, „minority languages”, „minorised languages”, „small languages”, definite şi teoretizate într-un context politic, cu grijă pentru conotaţiile termenilor şi atitudinile pe care aceştia le pot trezi vorbitorilor unor astfel de idiomuri.

În acest „Turn Babel” comunicarea eficientă este însă un imperativ pentru funcţionarea Uniunii Europene.

Limba este mai mult decât o structură gramaticală sau un ansamblu de sunete şi cuvine. Ea exprimă în mod subtil identitatea culturală a unei comunităţi, depozitează memoria colectivă a comunităţii şi reflectă relaţiile sociale din interiorul ei, tradiţiile politice şi valorile morale. De aceea, diversitatea lingvistică a Europei trebuie considerată o sursă a bunăstării culturale („cultural wealth”).

 

B. Diversitatea lingvistică – un principiu european

 

Uniunea Europeană dispune de un regim lingvistic unic în lume, având 20 de limbi oficiale: daneza, engleza, finlandeza, franceza, germana, greaca, italiana, olandeza, portugheza, spaniola, suedeza şi, în urma lărgirii Uniunii, au fost incluse şi limbile: cehă, estonă, letonă, lituană, maghiară, malteză, polonă, slovacă şi slovenă.

Pe planul principiilor, Europa beneficiază de un arsenal juridic ce protejează diversitatea lingvistică, prin consacrarea, în mai multe texte, a principiului egalităţii limbilor oficiale ale Uniunii*. Fiecare instituţie poate prevedea, în reglementările interne, modalitatea de punere în practică a principiului egalităţii lingvistice.

Uniunea Europeană este o organizaţie politică şi juridică sui generis, fondată pe principiul egalităţii între toate limbile oficiale, acest lucru distingând Uniunea de alte organizaţii internaţionale, care nu recunosc decât un număr limitat de limbi oficiale de lucru.

Fiecare cetăţean european trebuie să dispună de legislaţia comunitară în limba oficială a statului a cărui cetăţean este. Tratatul de la Amsterdam prevede că toţi cetăţenii se pot adresa instituţiilor Uniunii Europene în limba oficială recunoscută de statul său şi primesc răspunsuri în aceeaşi limbă.

Regulamentul nr.1/58 din 1958 menţionează sintagmele “limbile oficiale” şi “limbile de lucru”, fără a face diferenţă între cele două categorii: cel puţin teoretic, toate limbile oficiale sunt considerate a fi şi limbi de lucru, fiecare instituţie fiind lăsată să găsească modalitatea de a pune în practică acest principiu, prin intermediul regulamentelor interne.

În Parlamentul European, dezbaterile în şedinţă publică sunt traduse integral, în toate limbile oficiale.

Comisia Europeană are trei limbi de lucru: engleză, franceză şi germană.

În ceea ce priveşte Consiliul, regimul lingvistic se stabileşte în funcţie de nivelul reuniunilor sale. Astfel, reuniunile care se ţin la nivel politic (întâlnirile Consiliului European şi reuniunile ministeriale ale Consiliului Uniunii) fac obiectul unei traduceri integrale în toate limbile oficiale.

Per a contrario, în cazul reuniunilor ce se desfăşoară la nivel administrativ se aplică regimuri lingvistice diferite:

– reuniunile Comitetului Reprezentanţilor Permanenţi (ambasadorii la Bruxelles ai statelor membre) se desfăşoară în una dintre cele trei limbi: engleză, franceză sau germană;

– reuniunile grupurilor de lucru pe domeniile politicii externe şi de securitate comună se desfăşoară într-una dintre cele două limbi: engleză sau franceză;

– regulile din anumite grupuri de lucru (justiţie, mediu înconjurător, transporturi, energie) sunt foarte eterogene.

În sfârşit, Curtea de Justiţie funcţionează după un regim juridic particular, în care limba franceză constituie unica limbă în care au loc deliberările.

O lungă perioadă de timp, Comunitatea Europeană nu şi-a pus problema limbii oficiale. Cele şase state fondatoare au consacrat principiul egalităţii lingvistice care, din cauza lărgirii succesive a Uniunii, s-a fragilizat progresiv.

Fundamentele juridice ale regimului lingvistic al instituţiilor 

Uniunii Europene

1. Dispoziţii ale tratatelor

Primul Tratat, semnat la Paris în anul 1951, care instituia Comunitatea Europeană a Cărbunelui şi Oţelului, a fost redactat numai în limba franceză, fiind depus în arhiva Guvernului Republicii Franceze, care urma să trimită o copie „legalizată” fiecărui guvern al celorlalte state semnatare.

Un protocol-anexă al Tratatului prevede că limbile oficiale şi limbile de lucru ale Comunităţii sunt: franceza, germana, italiana şi olandeza.

Tratatul Constitutiv al Comunităţii Europene este mai puţin explicit în ceea ce priveşte planul lingvistic. Semnat în anul 1957, Tratatul Constitutiv al Comunităţii Europene a fost redactat în limbile ţărilor fondatoare: germana, franceza, italiana şi olandeza. S-a stabilit ca la fiecare primire de noi membri să se redacteze o versiune a acestui Tratat în limba oficială a ţării respective.

Tratatul de la Roma, din anul 1957, conţine o reglementare ce deleagă Consiliul Miniştrilor să elaboreze o dispoziţie prin care să se stabilească regimul lingvistic al instituţiilor (articolul 290 prevede: „Regimul lingvistic al instituţiei Comunităţii este hotărât, sub rezerva dispoziţiilor prevăzute în statutul Curţii de Justiţie, de Consiliu, cu unanimitate de voturi.").

Regula unanimităţii arată dimensiunea politică a problemei limbilor, pentru că ea echivalează cu recunoaşterea dreptului de veto pentru fiecare stat, ceea ce face foarte dificilă o evoluţie a regimului lingvistic al Uniunii Europene.

Dispoziţiile Tratatului privind Uniunea Europeană precizează ulterior valoarea principiului diversităţii lingvistice:

– regimul lingvistic al Comunităţii a fost stabilit prin dispoziţiile articolului 28 ale Tratatului de la Maastricht, referitoare la politica externă şi de securitate comună, şi prin dispoziţiile articolului 41, referitoare la cooperarea statelor membre în cadrul celui de-al treilea pilon „justiţie şi afaceri interne”.

De asemenea, a fost anexată o declaraţie privind regimul lingvistic. Aceasta precizează: „Toate textele referitoare la politica externă şi cu privire la securitatea comună care sunt prezentate ori adoptate în sesiunile Consiliului European ori de către Consiliu, ca şi toate textele ce trebuie publicate sunt traduse în toate limbile oficiale ale Comunităţii."

În consecinţă, toate textele oficiale, creatoare de drept sau nu, sunt redactate în 20 de limbi oficiale, fiind publicate în Jurnalul Oficial al Comunităţilor Europene.

Trebuie făcută precizarea că există o diferenţă între numărul limbilor oficiale şi cel al limbilor tratatelor, care sunt în număr de 12. Cauza este situaţia Irlandei, care, în momentul aderării la Comunitatea Europeană, a renunţat la prima limbă oficială conform constituţiei - „gaelic” - adoptând o limbă oficială europeană, economisind astfel banii comunitari. În acest caz, numai tratatele sunt traduse în limba gaelic, legislaţia secundară fiind tradusă în limba engleză. O situaţie similară este şi în cazul limbii oficiale a Marelui Ducat de Luxemburg, luxemburgheza, limbă vorbită, dar nescrisă, care nu putea deveni limbă oficială, Marele Ducat preferând limba franceză şi limba germană.

Consecinţa egalităţii lingvistice este aceea că instituţiile Uniunii Europene au obligaţia de a coresponda în exterior în limba oficială a statului destinatar, ceea ce înseamnă că actele juridice, textele adresate instituţiilor statelor membre ori unor persoane cu funcţii oficiale în aceste state sunt redactate în limba oficială a acelui stat.

Reglementând principiul egalităţii limbilor oficiale şi de lucru ale Uniunii, documentul din anul 1958 conferă regulamentelor interne ale fiecărei instituţii comunitare dreptul de a pune în practică acest principiu. O derogare de la această regulă este prevăzută pentru regimul lingvistic al deliberărilor de la Curtea de Justiţie, care este, în mod tradiţional, limba franceză. Acest fapt are o legătură incontestabilă cu jurisprudenţa Curţii, care se bazează mai de- grabă pe influenţa dreptului continental decât pe cea a common law-ului.

2) Carta Drepturilor Fundamentale a Uniunii Europene 

Trei dintre articolele acestei Carte fac referire la diversitatea lingvistică. Astfel, articolul 21 interzice orice formă de discriminare bazată pe limbă. Regula „nediscriminării” se impune ca un corolar al principiului egalităţii.

Articolul 22 al Cartei enunţă că: „Uniunea respectă diversitatea culturală, religioasă şi lingvistică". Această dispoziţie constituie un punct necesar construirii Uniunii Europene şi exprimă dorinţa de a conserva şi de a menţine tradiţiile fiecărui popor şi a fiecărui teritoriu.

Această dispoziţie a Cartei este, în acelaşi timp, baza drepturilor minorităţilor şi a protecţiei limbilor regionale şi minoritare

Nu în ultimul rând, articolul 41, referitor la dreptul la o bună administrare, prevede că „orice persoană se poate adresa instituţiilor Uniunii în una din limbile tratatelor şi trebuie să primească un răspuns în aceeaşi limbă."

3) Rezoluţiile Parlamentului European

Parlamentul European s-a pronunţat de mai multe ori în favoarea plurilingvismului în cadrul Uniunii Europene.

În anul 1982, raportul Nyborg insistă asupra utilizării în mod egal (activ, pasiv, scris şi oral) a limbilor oficiale ale Uniunii Europene la toate reuniunile Parlamentului European şi de către toate organele acestuia. Rezoluţia, adoptată la 14 octombrie 1982, privind multilingvismul în Comunitatea Europeană „insistă pentru ca să fie înscris în viitoarea Constituţie a Uniunii Europene dreptul fiecărui membru al Parlamentului European să utilizeze limbă oficială a statului pe care îl reprezintă, în relaţiile sale cu toate instituţiile şi organele Uniunii."

În anul 1993, raportul Hänsch privind Uniunea Europeană afirmă că limbile oficiale ale statelor membre ale Uniunii Europene sunt considerate a fi limbi oficiale ale Uniunii. Fiecare cetăţean al Uniunii şi fiecare deputat al Parlamentului European are dreptul de a se exprima în proprie sa limbă în relaţiile cu instituţiile Uniunii şi de a se informa în aceeaşi limbă cu privire la politica şi modul de funcţionare al Uniunii.

În Rezoluţia Parlamentului European din 6 mai 1994 eurodeputaţii confirmă „importanţa folosirii fără discriminare a tuturor limbilor oficiale ca limbi de lucru ale Parlamentului European." Parlamentul European insistă asupra dreptului unei persoane alese de a se exprima şi de a lucra în propria sa limbă, estimându-se că acest drept face parte indisolubilă din exercitarea mandatului său.

Trebuie menţionată şi Rezoluţia Parlamentului European din 4 iulie 2003 privind statutul deputatului european, care prevede că toate documentele Parlamentului trebuie să fie traduse în toate limbile oficiale, iar toate intervenţiile trebuie să facă obiectul traducerii simultane în toate celelalte limbi oficiale.

4) Rezoluţiile Consiliului de Miniştri al Uniunii Europene 

Consiliul Uniunii Europene a fost sesizat de mai multe ori în legătură cu problema diversităţii lingvistice.

La secţiunea „Educaţie şi cultură”, Consiliul a adoptat, la 31 martie 1995, sub preşedinţia franceză, o rezoluţie privind ameliorarea calităţii învăţământului şi diversificarea învăţământului din cadrul sistemelor educaţionale ale Uniunii Europene. Textul prevede că elevii trebuie să aibă posibilitatea de a învăţa două limbi ale Uniunii Europene, alta/altele decât limba/limbile lor maternă/materne.

Câteva luni mai târziu, în iunie 1995, Consiliul a adoptat concluziile privind „diversitatea şi pluralismul lingvistic în Uniunea Europeană”, în care se afirmă „importanţa pentru Uniune a diversităţii lingvistice, element esenţial al identităţii europene ce face parte din moştenirea noastră culturală comună.” Consiliul subliniază că „încurajează prezervarea diversităţii lingvistice şi promovarea plurilingvismului în Uniune."

După anul european al limbilor, organizat în 2001, Consiliul a adoptat, la 14 februarie 2002, o nouă rezoluţie prin care invită noile state membre să promoveze învăţarea a două limbi străine în sistemul lor educaţional.

5) Proiectul de Tratat de instituire a unei Constituţii pentru Europa 

Articolul 3 al Proiectului de Tratat constituţional, elaborat de Convenţia Europeană, prevede că „Uniunea respectă bogăţia diversităţii sale culturale şi lingvistice şi veghează la păstrarea şi dezvoltarea patrimoniului cultural european."

În proiectul iniţial – care a suferit ulterior mai multe schimbări –, prezentat în februarie 2003 de Prezidiul Convenţiei, nu se făcea referire la diversitatea lingvistică.

Convenţia propune integrarea Cartei Drepturilor Fundamentale în viitoarea Constituţie, ceea ce îi conferă valoare juridică similară altor dispoziţii constituţionale.

 

C. Regimului lingvistic al unor instituţii europene şi internaţionale

După lărgirea Uniunii Europene, problemele ridicate de aplicarea principiului diversităţii lingvistice nu sunt uşor de rezolvat. Atât din punct de vedere bugetar cât şi din punct de vedere tehnic trebuie să fie găsite soluţiile cele mai potrivite.

Egalitatea dintre limbile oficiale ale statelor membre constituie un principiu fondator al Uniunii Europene. În anul 1950, acest principiu era uşor de aplicat: Comunitatea era constituită din şase state, care aveau patru limbi oficiale (franceza, germana, italiana şi olandeza). În anul 1973, când Marea Britanie, Irlanda şi Danemarca au aderat la Comunitate, alte două limbi oficiale au fost adăugate, dintre care una este engleza.

Când Uniunea Europeană număra cincisprezece membri, erau recunoscute unsprezece limbi oficiale şi de lucru.

În momentul aderării grupului de ţări din Europa de Est şi Centrală, alte nouă limbi a trebuit să fie recunoscute ca fiind oficiale. Acest lucru implică cheltuieli bugetare imense. De exemplu, în valoare absolută, costurile cu traducerile în unsprezece limbi – pentru Parlamentul European – se ridică la suma de 274 milioane euro (sunt incluse cheltuielile cu traducerea, formarea profesională şi echipamentele tehnice necesare acestui tip de operaţiuni), ceea ce reprezintă 30% din bugetul instituţiei.

Pentru Comisia Europeană, costurile anuale ale serviciului de traduceri se ridică la suma de 197 milioane euro.

 Este necesară o abordare interinstituţională pentru a se putea găsi soluţii eficiente la problema lingvistică. În acest sens, Serviciul comun de traduceri şi de conferinţe a înfiinţat Oficiul de selecţie a personalului Comunităţilor Europene, care vizează o mai bună punere în practică a principiului diversităţii lingvistice.

Acest serviciu face parte din structura Comisiei Europene şi asigură traducerile pentru diferite instituţii comunitare: Comisia, Consiliul, Comitetul Economic şi Social, Comitetul Regiunilor, Banca Europeană de Investiţii şi alte organe ale Uniunii Europene.

În urma lărgirii Uniunii Europene, Serviciul comun de traduceri şi-a adoptat strategia pentru a putea răspunde noilor cerinţe cu un efort bugetar cât mai redus.

Principalele linii ale acestei strategii sunt următoarele:

· sensibilizarea autorităţilor naţionale din statele membre şi din statele candidate cu privire la nevoia formării de interpreţi. În momentul de faţă, numărul celor care studiază limbile oficiale ale statelor candidate este foarte mic. De exemplu, în Belgia, guvernul regional flamand a decis să subvenţioneze, în trei şcoli, formarea de interpreţi pentru limbile polonă, cehă şi maghiară;

· utilizarea sistematică a tehnologiilor moderne, care pot rezolva noile cerinţe (de exemplu, traducerea la distanţă, posibilă datorită tehnicii pentru videoconferinţe);

· adaptarea spaţiilor pentru organizarea reuniunilor cu interpretare integrală;

· menţinerea costurilor de traducere, ceea ce presupune folosirea tehnicii de traducere adaptate fiecărei situaţii şi o mai bună gestionare a planificării reuniunilor;

· cooperarea interinstituţională, mai ales colaborarea cu serviciile de interpretare ale Parlamentului European şi ale Curţii de Justiţie.

Din perspectiva lărgirii Uniunii Europene, problemele lingvistice au devenit o preocupare centrală a instituţiilor comunitare, avându-se în vedere costurile bugetare. Au fost imaginate mai multe rezolvări posibile pentru instituţiile europene, scenarii ce pot fi adoptate de acestea, ţinând cont de principiul egalităţii limbilor oficiale ale statelor membre, pe de o parte, şi de costurile presupuse pentru a respecta în continuare acest principiu, pe de altă parte.

La mijlocul anilor ’90, Parlamentul European a ales sistemul "multilingvism controlat"("multilinguisme maîtrissé"), ceea ce a permis fiecărui parlamentar de a vorbi, citi şi scrie în limba oficială a statului său, aceasta constituind fundamentul democraţiei Parlamentului European.

Sistemul se bazează pe utilizarea uneia sau mai multor limbi-pivot la nivelul traducerilor, mare parte a documentelor de bază fiind disponibile în franceză, engleză sau germană, care sunt, în practică, limbile-pivot. După cum am arătat mai sus, acest sistem este foarte costisitor, cheltuielile pe care le presupune neputând fi susţinute de către toate instituţiile europene.

În cadrul Consiliului Uniunii Europene există un regim lingvistic ce diferă în funcţie de categoriile reuniunilor, din cauza numărului limitat de traducători şi a spaţiilor pentru aceştia, în timpul conferinţelor. Astfel, se disting două tipuri de regimuri lingvistice: regimul limbilor fixe (“regime de langues fixes”) şi regimul de piaţă (“regime de marché”).

1. Regimul limbilor fixe

a. Regimul intermediar, cu trei limbi. Engleza, franceza şi germana sunt limbile folosite la toate reuniunile Comisiei, dar există împotrivire din partea Italiei şi Spaniei, care cer egalitate în ceea ce priveşte stabilirea limbilor oficiale.

b. Regimul intermediar, cu şase limbi. Acest regim consacră şase limbi de lucru: engleza, franceza, germana, italiana, spaniola şi polona.

Cele două regimuri lingvistice propuse ridică unele probleme, prima dintre ele fiind excluderea a trei sferturi din limbile vorbite în Uniunea Europeană, ceea ce este greu de acceptat la nivel politic. Propunerea de extindere a numărului de limbi, de la trei la şase, prin includerea limbilor italiană, spaniolă şi polonă, reprezintă un compromis, aceste trei limbi fiind vorbite de cei mai mulţi cetăţeni din cadrul Uniunii. Dar, în acest caz, se pune întrebarea de ce nu ar fi propuse portugheza sau olandeza, ca fiind limbile oficiale ale unor state fondatoare ?

Pe de altă parte, diversitatea lingvistică presupune ca fiecare persoană să se poată exprima în limba maternă, iar, pe de altă parte, prin obligarea unei persoane de a se exprima într-o limbă străină, acest fapt o poate pune într-o poziţie de inferioritate în raport cu interlocutorul său, care poate vorbi limba sa maternă.

Din această cauză, propunerea adoptări unui regim asimetric, ce permite fiecărei persoane să se exprime în limba sa oficială, reprezintă o soluţie pertinentă şi un compromis între politic şi problemele bugetare, ceea ce înseamnă recunoaşterea a douăzeci de limbi pasive şi a trei limbi active (engleza, franceza şi germana), limbi în care se fac toate traducerile şi interpretările. Un asemenea regim respectă principiul fundamental al diversităţii lingvistice.

1. Regimul de piaţă

Regimul de piaţă este un sistem în care fiecare parte interesată plăteşte pentru serviciile asigurate.

Acest sistem este în vigoare în mai multe instituţii internaţionale (Consiliul Europei şi Adunarea parlamentară a Uniunii Europei Occidentale) existând două variante: propunerea făcută de suedezi şi cea făcută de danezi.

Propunerea suedeză constă în repartizarea bugetului pentru traduceri, în mod egal, între statele membre care îşi calculează pe fiecare semestru cheltuielile cu privire la traducerea activă şi la cea pasivă. Traducerea pasivă se calculează la 50% din costurile unei traduceri active, iar sumele ce nu au fost utilizate sunt returnate, în fiecare an, statelor respective. Pentru statele care au ales o limbă comună, costurile pentru traduceri sunt calculate în funcţie de contribuţia fiecărui stat la bugetul comunitar.

Efectul acestei propuneri este acela că numeroase state sunt tentate să renunţe la utilizarea limbii naţionale, realizând astfel economii bugetare. În acest caz, este foarte posibil ca limba aleasă să fie engleza.

Propunerea daneză este asemănătoare cu sistemul suedez, dar stabileşte un număr minim de limbi care beneficiază de interpretare sistematică, acest „serviciu minim” urmând a fi finanţat din bugetul comunitar.

Limbile ce vor fi alese ar urma să fie engleza, franceza şi germana, dar este posibil ca la un moment dat numărul acestora să crească la şase, avându-se în vedere italiana, spaniola şi polona.

 

 

 

Limbile oficiale şi limbile de lucru recunoscute în unele instituţii şi organizaţii internaţionale

a) Organizaţia Naţiunilor Unite (O.N.U.)

Organizaţia Naţiunilor Unite recunoaşte şase limbi oficiale: engleza, franceza, spaniola, rusa, chineza şi araba. Trebuie subliniat faptul că limba germană, din motive istorice, nu beneficiază de statutul de limbă oficială.

O.N.U. recunoaşte două limbi de lucru: engleza şi franceza, dar în practică se utilizează din ce în ce mai mult limba engleză: 98% din documentele provenind de la Secretariatul organizaţiei şi 80% din documentele delegaţiilor sunt în această limbă.

Faţă de această situaţie, Secretariatul General al Organizaţiei a prezentat – în noiembrie 1997 – un raport privind promovarea principiului multilingvismului la O.N.U., document prin care este încurajată formarea plurilingvistică a personalului, utilizarea în mod egal a celor două limbi de lucru, limitarea reuniunilor neoficiale ce se desfăşoară fără traducători şi menţinerea unui echilibru lingvistic în cadrul serviciilor de documentare şi al băncilor de date.

b) Organizaţia Naţiunilor Unite pentru Educaţie, Ştiinţă şi Cultură (UNESCO)

UNESCO recunoaşte aceleaşi şase limbi oficiale precum Organizaţia Naţiunilor Unite: engleza, franceza, spaniola, rusa, chineza şi araba, precum şi cele două limbi de lucru (franceza şi engleza) utilizate cotidian de Secretariatul Organizaţiei, ceea ce presupune o bună cunoaştere a acestora de către personalul UNESCO.

c) Consiliul Europei

Franceza şi engleza sunt cele două limbi oficiale recunoscute ale Consiliului Europei. În acelaşi timp, regulamentul Adunării Parlamentare prevede alte trei limbi de lucru: germana, italiana şi rusa.

Regulamentul intern prevede că intervenţiile la dezbaterile din cadrul Adunării Parlamentare şi la şedinţele comisiilor, exprimate într-una din limbile oficiale sau de lucru, trebuie să fie traduse simultan în celelalte limbi oficiale sau de lucru. Totuşi, intervenţiile pot fi făcute într-o altă limbă decât cele recunoscute ca fiind oficiale sau de lucru; în acest caz, cel care face intervenţia trebuie să asigure traducerea simultană în una din limbile oficiale sau de lucru. Trebuie subliniat că dezbaterile fiecărei şedinţe sunt publicate in extenso în limbile oficiale.

În cadrul subcomisiilor, discuţiile nu fac obiectul interpretării decât în cele două limbi oficiale, iar documentele scrise sunt întotdeauna disponibile în franceză şi în engleză.

d) Adunarea Uniunii Europei Occidentale (UEO)

Regimul lingvistic al Adunării Uniunii Europei Occidentale este reglementat de Titlul X al Cartei Adunării şi de articolul 21 al Regulamentului interior. Cele opt limbi oficiale sunt cele ale statelor membre cu drepturi depline, adică cele zece state semnatare ale Tratatului de la Bruxelles, cu modificările ulterioare: engleza, franceza, germana, olandeza, spaniola, portugheza, italiana şi greaca.

Celelalte state membre, cotizante la bugetul organizaţiei, şi care au diferite statute (membri-asociaţi, observatori, asociaţi-parteneri) trebuie să utilizeze una din cele opt limbi oficiale. În practică, cel mei frecvent utilizată este limba engleză.

Limbile de lucru ale acestei organizaţii sunt engleza şi franceza, documentele fiind publicate în cele două limbi. În mod excepţional, anumite documente pot fi publicate şi în alte limbi, dar acest lucru nu se întâmplă decât foarte rar.

În timpul sesiunilor plenare ale Organizaţiei Uniunii Europei Occidentale toate limbile oficiale sunt limbi active, prin intermediul traducerii simultane. În comisii, limbile oficiale, altele decât limbile de lucru, au statutul de limbi pasive.

În practică, limba engleză este din ce în ce mai des utilizată în dezbateri, mai ales după deschiderea Adunării Parlamentare a Europei Centrale şi de Est, organizaţie în cadrul căreia reprezentanţii ţărilor membre nu au posibilitatea de a se exprima în limba oficială a statului pe care îl reprezintă.

e) Consiliul Uniunii Europene

Articolul 14 din regulamentul intern al Consiliului Europei reglementează regimul lingvistic în vigoare al acestei instituţii.

Articolul 14: „Fără o decizie contrară luată de Consiliu în unanimitate şi motivată prin urgenţă, Consiliul nu deliberează şi nu decide decât în baza documentelor şi proiectelor redactate în limbile prevăzute de regimul lingvistic în vigoare.

Orice membru al Consiliului se poate opune deliberării dacă textul eventualelor amendamente nu este redactat în limba care a fost hotărâtă."

Această reglementare asigură punerea fidelă în practică a dispoziţiilor prevăzute în Regulamentul numărul 1 din 1958, care prevedea un regim lingvistic numit „integral”.

 

f) Consiliul European

Consiliul European, care reuneşte şefii de state şi de guverne, beneficiază de un sistem de traducere integrală, în toate limbile oficiale ale Uniunii, ceea ce înseamnă că toate limbile sunt „active”: fiecare membru al Consiliului European are posibilitatea de a se exprima în limba oficială a statului său şi, totodată, dispune de o traducere a dezbaterilor în toate limbile. Acest regim de traduceri este mult mai corect şi mai aproape de respectarea principiului egalităţii dintre limbi, dar presupune cheltuieli foarte mari.

Frecvenţa redusă a summiturilor oficiale ale Consiliului European (patru în fiecare an) şi nivelul politic al acestora justifică recurgerea la acest regim multilingvist integral.

g) Reuniunile ministeriale ale Consiliului Uniunii 

Ca şi în cazul instituţiilor Consiliului European, reuniunile Consiliului Uniunii fac obiectul unei traduceri simultane în toate limbile oficiale.

Acest regim lingvistic se justifică prin faptul că membrii guvernelor nu pot fi obligăţi să cunoască, la un nivel foarte ridicat, o limbă străină.

 

 

h) Comitetul Reprezentanţilor Permanenţi ai Statelor Membre (COREPER)

COREPER este un organism care îi reuneşte pe ambasadorii statelor membre acreditaţi pe lângă Uniunea Europeană. Sarcină lor este să-şi dea acordul politic asupra proiectelor şi propunerilor de texte europene.

Engleza, franceza şi germana sunt cele trei limbi folosite în cadrul acestui organism.

 

 

 

i) Parlamentul European

Parlamentul European este o instituţie al cărui regim lingvistic se apropie de sistemul multilingvist integral.

Deoarece toţi cetăţenii europeni au dreptul de a fi aleşi deputaţi europeni, nu se poate cere ca membrii Parlamentului European să cunoască la un nivel ridicat o limbă de circulaţie internaţională, aşa cum se cere diplomaţilor şi funcţionarilor Comisiei Europene. Dreptul fiecărui deputat de a urmări dezbaterile parlamentare şi de a se exprima în limba oficială a statului pe care îl reprezintă este expres recunoscut în Regulamentul Parlamentului European, la articolul 117, care are următorul conţinut:

„1. Toate documentele Parlamentului sunt redactate în limbile oficiale.

2. Toţi deputaţii au dreptul, în Parlament, de a se exprima în limba oficială aleasă de ei. Intervenţiile făcute în una din limbile oficiale sunt traduse simultan în celelalte limbi oficiale şi în alte limbi, pe care Biroul le consideră necesare.

3. Traducerea este asigurată, pe parcursul întrunirii comisiei, în limbile oficiale folosite şi cerute de membrii titulari şi supleanţi ai acelei comisii."

Regimul lingvistic al şedinţelor plenare ale Parlamentului European este fondat pe respectul plurilingvismului integral, ceea ce înseamnă că fiecare deputat european se poate exprima în propria sa limbă şi intervenţia sa este tradusă simultan în celelalte limbi oficiale.

Toate documentele legislative ale Parlamentului European sunt traduse în toate limbile oficiale.

j) Comisia Europeană

Există o regulă nescrisă, dar bine stabilită - Colegiul Comisarilor şi serviciile Comisiei Europene folosesc trei limbi: engleza, franceza şi, într-o mai mică măsură, germana.

Regulamentul interior al instituţiei nu face nici o precizare cu privire la acest subiect dar, în practică, franceza şi engleza s-au impus ca limbi de lucru. Această regulă nu se aplică decât notelor interne şi proiectelor care au circuit intern.

Pentru documentele transmise oficial de Comisia Europeană se aplică regula traducerii obligatorii în toate limbile oficiale

 

k) Curtea de Justiţie şi Tribunalul de Primă Instanţă

Faţă de celelalte instituţii comunitare, nici articolul 290 al Tratatului Comunităţii Europene, nici Regulamentul nr. 1 din 1958 nu se aplică, în mod direct, jurisdicţiilor comunitare.

Regimurile juridice aplicabile Curţii de Justiţie şi Tribunalului de Primă Instanţă sunt determinate de regulile de procedură specifice fiecărei jurisdicţii.

Astfel, regimul lingvistic al Curţii de Justiţie se bazează pe o distincţie esenţială între, pe de o parte, pluralismul limbilor folosite în realizarea procedurilor şi, pe de altă parte, limba unică ce este folosită pentru deliberări.

1. Limbile procedurilor

Pentru fiecare caz adus în faţa Curţii sau a Tribunalului se stabileşte limba care va fi folosită pentru îndeplinirea procedurilor, una dintre limbile oficiale. Pentru procedurile judiciare se utilizează limba oficială a judecătorului naţional care a făcut sesizarea către Curte.

În cazul recursurilor directe, reclamantul alege limba folosită la proceduri. În cazul în care pârâtul este cetăţean al unui stat membru, limba utilizată pe parcursul efectuării procedurilor este cea a statului a cărui cetăţenie o are cel în cauză. O dată stabilită limba în care se efectuează procedurile, ea trebuie utilizată pe tot parcursul procedurilor, atât pentru procedurile scrise, cât şi pentru procedurile orale.

Fiecare procedură necesită să fie tradusă:

· piesele procedurale, memoriile avocaţilor părţilor, ale reprezentanţilor guvernelor naţionale şi ale agenţilor instituţiilor;

· concluziile avocaţilor şi hotărârea (sentinţa). Hotărârile Curţii de Justiţie şi ale Tribunalului de Primă Instanţă sunt publicate în Revista de Jurisprudenţă, care apare în toate limbile oficiale.

2. Limba deliberărilor

Curtea are nevoie de o limbă comună pentru deliberări. Această limbă este, în mod tradiţional, limba franceză.

Toate materialele depuse de părţi în limba oficială hotărâtă pentru proceduri sunt traduse în franceză pentru a constitui un dosar de lucru. Documentele comunicate către părţi trebuie să fie redactate în limba aleasă pentru desfăşurarea actelor de procedură.

l) Agenţiile şi alte organisme comunitare

În cazul Uniunii Europene există 15 agenţii care nu au un regim lingvistic comun. Regulile lingvistice pot fi prevăzute prin dispoziţiile comunitare în urma cărora au fost înfiinţate agenţiile; astfel, Agenţiei Europene pentru Securitate Maritimă îi sunt aplicate dispoziţiile Regulamentului nr. 1 din 1958. Pe de altă parte, regulamentul adoptat de Agenţia Europeană pentru Mediu nu prevede nici o dispoziţie referitoare la acest subiect, lăsând la latitudinea Consiliului de administrare dreptul de a stabili regimul lingvistic al Agenţiei. 

În cazul Oficiului European de Poliţie (EUROPOL), regimul lingvistic constituie o dificultate reală în funcţionarea acestei instituţii, din cauza greutăţilor întâmpinate prin traducerea în toate limbile oficiale a întâlnirilor de lucru.

Situaţia a fost reglementată printr-o rezoluţie care este definitivă din 16 iunie 2003, prin care se sugerează limitarea la trei a numărului de limbi de lucru pentru EUROPOL.

m) Convenţia Europeană

Sesiunile plenare ale Convenţiei Europene fac obiectul unei traduceri simultane integrale în toate limbile oficiale ale Uniunii, în timp ce, pentru grupurile de lucru regula este mult mai restrictivă, şedinţele acestora desfăşurându-se în două sau, foarte rar, în trei limbi: engleza, franceza şi cea de a treia, rar folosită, germana.

Reprezentanţii statelor candidate la Convenţie trebuie să se exprime în una din limbile oficiale ale Uniunii, ceea ce provoacă un anumit inconvenient. A fost găsită, totuşi, soluţia ca aceşti reprezentanţi să se poată exprima şi în limba oficială a statului pe care îl reprezintă, cu condiţia ca plata pentru cheltuielile cu interpreţii să fie suportate de statul respectiv.

În ceea ce priveşte traducerea, se pot distinge două regimuri:

· documentele venite de la Preşedinte şi de la Secretariatul Convenţiei fac obiectul traducerii în toate limbile oficiale ale Uniunii;

· amendamentele depuse de membrii Convenţiei nu sunt traduse în mod automat, din cauza cheltuielilor bugetare; rămâne la latitudinea celui care a depus un amendament să-l traducă pe cheltuiala sa.

 

 

 

 

D. Programe comunitare pentru promovarea diversităţii lingvistice

Promovarea diversităţii lingvistice este prezentă în numeroase programe finanţate de Uniunea Europeană. Astfel dintre ele pot fi enumerate următoarele:

· „Cultura 2000”, care susţine traducerea operelor literare europene din secolul XX, favorizând cunoaşterea acestora;

· în domeniul audiovizualului, programul „Media" încurajează subtitrarea filmelor, în scopul difuzării operelor audiovizuale şi cinematografice europene;

· „Socrates" este un program al cărui obiect vizează ameliorarea cunoaşterii limbilor Uniunii Europene şi promovarea aplicării noilor tehnologii şi metodologii în domeniul educaţiei;

· „Erasmus” şi „Erasmus Mundus” sunt programe ce permit studenţilor europeni să urmeze o parte din cursurile lor într-o ţară străină, aprofundând astfel cunoaşterea limbilor oficiale a statelor respective;

· „Leonardo” vizează promovarea realizării unei politici de formare profesională în cadrul Uniunii Europene;

· „E-Content” urmăreşte promovarea diversităţii lingvistice în domeniul informatic, şi în particular pe site-urile Internet.

 

 

E. Limbile regionale şi minoritare

Limbile regionale şi minoritare fac obiectul unor acţiuni speciale din partea Uniunii Europene, prin intermediul „Biroului european pentru limbile mai puţin răspândite” şi prin reţeaua de informaţii „Mercator”, care beneficiază de susţinere financiară din partea Uniunii.

O evaluare a dus la concluzia că aproximativ 40 de milioane de cetăţeni ai Uniunii Europene utilizează în mod frecvent o limbă regională sau minoritară, ce a fost transmisă din generaţie în generaţie.

Aceste limbi fac obiectul unei protecţii speciale în Carta Europeană a Limbilor Regionale sau Minoritare, care a fost semnată sub egida Consiliului Europei şi ratificată de numeroase state membre ale Uniunii Europene.

Dreptul la diversitate lingvistică, proclamat prin articolul 22 al Cartei Drepturilor fundamentale a Uniunii Europene asigură inclusiv protecţia limbilor minoritare. În acelaşi timp, trebuie subliniat faptul că limbile minoritare pot avea statutul de limbă oficială în ţările în care sunt vorbite, dar acest fapt nu implică recunoaşterea ca limbă oficială a Uniunii Europene.

În anul 2003, doar şapte state europene (Austria, Finlanda, Franţa, Spania, Luxemburg, Olanda şi Suedia) au impus, în sistemul lor educaţional, învăţarea a două limbi de circulaţie internaţională.

În Belgia, numai Comunitatea flamandă a impus învăţarea a două limbi de circulaţie internaţională.

Politica educaţională este în competenţa exclusivă a statelor membre, iar în acest domeniu Uniunea Europeană poate interveni numai prin susţinerea acţiunilor de la nivel naţional. Din acest motiv, Comisia poate doar trasa priorităţile şi fixa obiectivele, la nivelul şefilor de state şi al guvernelor europene. 

Întâlnirea Consiliului Europei care a avut loc la Lisabona , în anul 2000, a subliniat că economia Uniunii Europene trebuie să devină competitivă şi din ce în ce mai performantă, iar la nivelul statelor membre, acestea trebuie să fie susţinute în eforturile lor de a dezvolta piaţa muncii, formarea iniţială şi profesională. Într-o piaţă unică, în care fluxul circulaţiei persoanelor este intens, învăţarea a minimum două limbi străine reprezintă o urgenţă.

La nivelul Uniunii Europene, Adunarea parlamentară a Consiliului Europei s-a exprimat în favoarea învăţării a două limbi străine, votând o recomandare în care se precizează:

· promovarea cunoaşterii a cel puţin două limbi străine;

· dezvoltarea acordurilor de cooperare în domeniul lingvistic între regiunile transfrontaliere;

· dezvoltarea învăţământului bilingv;

· favorizarea învăţării limbilor minoritare.

 

 

 

 

 

 

Concluzii 

Problema lingvistică la care s-a făcut referire relevă dimensiunile multiple pe care le au, pe de o parte, egalitatea dintre statele Uniunii Europene, ceea ce presupune şi o egalitate a limbilor oficiale ale acestora şi, pe de altă parte, cheltuielile pe care le presupune lărgirea fără precedent a Uniunii şi punerea în practică, în continuare, a acestui principiu.

Pe plan politic, soluţia a fost găsită prin introducerea, în articolul 3 al Proiectului de Tratat de instituire a unei Constituţii pentru Europa, a principiului diversităţii lingvistice, astfel:

„Uniunea respectă bogăţia diversităţii sale culturale şi lingvistice şi veghează la păstrarea şi dezvoltarea patrimoniului cultural european."

Pe de altă parte, punerea în practică de către instituţiile comunitare a principiului egalităţii lingvistice suferă numeroase derogări, din motive întemeiate fiind invocate, cel mai des costurile financiare ridicate.

